Keywords

Summary



Keywords

1. Maksualaste õigusaktide ühtlustamine – Ühine käibemaksusüsteem – Maksu tasumise eest vastutav isik – Maksukohustuslane, kes osutab teenust püsivast tegevuskohast, mis asub liikmesriigis, kus toimub maksu sissenõudmine – Hõlmamine

(Nõukogu direktiiv 2006/112, muudetud direktiiviga 2010/88, artiklid 193 ja 194)

2. Maksualaste õigusaktide ühtlustamine – Ühine käibemaksusüsteem – Maksu tasumise eest vastutav isik – Sellise teenuse saaja, mida osutatakse teenuse osutaja püsivast tegevuskohast, mis asub samas liikmesriigis – Teenuse saaja, kes on tasunud maksu eeldusel, et teenuse osutajal ei ole selles liikmesriigis püsivat tegevuskohta – Väär eeldus – Maksuhalduri võimalus käsitada teenuste saajat maksu tasumise eest vastutava isikuna – Puudumine

(Nõukogu direktiiv 2006/112, muudetud direktiiviga 2010/88, artikkel 194)

3. Maksualaste õigusaktide ühtlustamine – Ühine käibemaksusüsteem – Neutraalse maksustamise põhimõte – Ulatus

(Nõukogu direktiiv 2006/112, muudetud direktiiviga 2010/88)

4. Maksualaste õigusaktide ühtlustamine – Ühine käibemaksusüsteem – Neutraalse maksustamise põhimõte – Siseriiklikud õigusnormid, mis lubavad maksuhalduril keelduda teenuse osutajale juba tasutud maksu tagasimaksmisest – Teenuse osutaja võimatus arveid tasuda – Lubamatus

(Nõukogu direktiiv 2006/112, muudetud direktiiviga 2010/88)

Summary

1. Direktiivi 2006/112, mis käsitleb ühist käibemaksusüsteemi (muudetud direktiiviga 2010/88) artiklit 193 tuleb tõlgendada nii, et käibemaksu tasumise eest vastutab üksnes see maksukohustuslane, kes osutab teenuseid, kui teenuseid osutatakse püsivast tegevuskohast, mis asub liikmesriigis, kus käibemaks tasumisele kuulub.

Selle direktiivi artiklite 193 ja 194 kohaselt tuleb käibemaksu tasuda põhimõtteliselt üksnes teenuse osutajal, välja arvatud juhul, kui tema asukoht ei ole liikmesriigis, kus käibemaks tasumisele kuulub ja kui see liikmesriik on näinud ette, et käibemaksu tuleb tasuda teenuse saajal.

(vt punktid 22, 25 ja resolutsiooni punkt 1)

2. Direktiivi 2006/112, mida on muudetud direktiiviga 2010/88, artiklit 194 tuleb tõlgendada nii, et see ei luba liikmesriigi maksuhalduril käsitada käibemaksu tasumise eest vastutava isikuna sellise teenuse saajat, mida osutatakse teenuse osutaja püsivast tegevuskohast, kui nii viimane kui ka teenuse saaja asuvad mõlemad sama liikmesriigi territooriumil, isegi kui teenuse saaja on seda maksu juba tasunud vääral eeldusel, et teenuse osutajal ei ole selles riigis püsivat tegevuskohta.

Käibemaksudirektiivi artikli 194 kohaselt piirdub liikmesriikide võimalus näha ette pöördmaksustamise mehhanismi kohaldamine vaid olukorraga, kus teenuse osutaja ei asu liikmesriigis, kus käibemaks tasumisele kuulub.

(vt punktid 27, 30 ja resolutsiooni punkt 2)

3. Vt otsuse tekst.

(vt punktid 32–34 ja 37–40)

4. Käibemaksu neutraalsuse põhimõtet tuleb tõlgendada nii, et sellega on vastuolus siseriiklik säte, mis lubab maksuhalduril keelduda juba tasutud käibemaksu tagastamisest teenuse osutajale, olgugi et teenuse saajal, kes on samuti teenuse eest käibemaksu tasunud, ei lubatud maksu maha arvata põhjusel, et tal puudub vastav maksudokument, võttes arvesse, et siseriiklik seadus ei luba maksudokumente korrigeerida, kui asjas on tehtud lõplik maksuotsus.

Selline praktika paneb käibemaksu tasumise kohustuse nii teenuse osutajale kui ka teenuse saajale ja toob kaasa selle, et maksuhaldur saab teenuse saajalt suurema käibemaksusumma, kui see, mille teenuse osutaja oleks teenuse saajalt saanud, kui tal oleks olnud võimalik väljastatud arveid korrigeerida.

(vt punktid 41 ja 42 ning resolutsiooni punkt 3)